Fis-16 ta' Jannar 2016, il-Kunsill neħħa s-sanzjonijiet ekonomiċi u finanzjarji kollha tal-UE kontra l-Iran b'rabta man-nukleari. Dan seħħ wara li l-Aġenzija Internazzjonali tal-Enerġija Atomika (IAEA) vverifikat li fis-16 ta' Jannar 2016 l-Iran implimenta l-miżuri miftiehma b'rabta man-nukleari kif stabbiliti fil-Pjan ta' Azzjoni Komprensiv Konġunt (PAKK). Fl-14 ta' Lulju 2015, iċ-Ċina, Franza, il-Ġermanja, ir-Russja, ir-Renju Unit u l-Istati Uniti, mar-Rappreżentant Għoli tal-Unjoni Ewropea għall-Affarijiet Barranin u l-Politika ta' Sigurtà, qablu dwar il-PAKK bil-għan li jiżgura n-natura esklużivament paċifika tal-programm nukleari Iranjan filwaqt li jipprevedi t- tneħħija totali tas-sanzjonijiet kollha tal-Kunsill tas-Sigurtà tan-NU kif ukoll is-sanzjonijiet tal-UE u l-Istati Uniti b'rabta mal-programm nukleari tal-Iran b'segwitu għal sekwenza maqbula ta' azzjonijiet. Fit-18 ta' Ottubru 2015 il-Kunsill adotta l-atti legali li jipprevedu t-tneħħija ta' dawn is-sanzjonijiet wara l-verifika mill-IAEA tal-implimentazzjoni tal-impenji tal-Iran skont il-PAKK. Kienu diġà sospiżi għadd limitat ta' sanzjonijiet tal-UE kontra l-Iran wara li ċ-Ċina, Franza, il-Ġermanja, ir-Russja, ir-Renju Unit u l-Istati Uniti, mar-Rappreżentant Għoli tal-Unjoni Ewropea għall-Affarijiet Barranin u l-Politika ta' Sigurtà, laħqu ftehim interim mal-Iran; il-Pjan ta' Azzjoni Konġunt tal-24 ta' Novembru 2013 stabbilixxa approċċ għall-kisba ta' soluzzjoni komprensiva fit-tul għall-kwistjoni nukleari tal-Iran. It-tneħħija tas-sanzjonijiet ekonomiċi u finanzjarji kollha tal-EU meħuda b'rabta mal-programm nukleari Iranjan ser tissostitwixxi dan il-ħelsien limitat mis-sanzjonijiet. Stqarrija konġunta mir-Rappreżentant Għoli tal-UE Federica Mogherini u l-Ministru għall-Affarijiet Barranin Iranjan Javad Zarif Nota ta' informazzjoni dwar it-tneħħija ta' sanzjonijiet tal-UE skont il-PAKK Ġurnal Uffiċjali tal-UE, 18 ta' Ottubru 2015 Pjan ta' Azzjoni Komprensiv Konġunt